कर्मचारियों के शिशुओं के लिए डे-केयर सुविधा शुरू
अजमेर| महिलासशक्तिकरण सप्ताह के अंतर्गत शनिवार को राजकीय महिला अभियांत्रिकी महाविद्यालय में वात्सल्य भवन का लोकार्पण किया गया। इस भवन में महाविद्यालय के कार्मिकों के छोटे बच्चों काे रखा जाएगा। ऐसे छोटे बच्चे जिन्हें कार्मिक घर पर अकेला नहीं छोड़ सकते हैं, ड्यूटी के दौरान उनकी सुरक्षा की चिंता लगी रहती है। ऐसे बच्चों को क्रेंच में रखा जा सकता है। कार्मिकों के लिए यह व्यवस्था रहेगी कि ड्यूटी पर आते समय बच्चे को साथ लेकर आए, लौटते समय क्रेंच से वापस ले जाएं। वात्सल्य भवन का लोकार्पण महाविद्यालय के प्राचार्य डॉ. अजय सिंह ने किया। इस मौके पर डॉ. सिंह ने कहा कि कार्मिकों के शिशुओं को डे-केयर की सुविधा मिलने से उनका भविष्य उज्जवल बनेगा। महाविद्यालय की छात्राओं ने वात्सल्य भवन के निर्माण में योगदान देकर चारदीवारी पर भित्ति चित्रकारियां की हैं। इधर, सभी कार्मिकों ने इस व्यवस्था पर हर्ष जाहिर करते हुए प्राचार्य का आभार व्यक्त किया है। मालूम हो कि यह नार्थ इंडिया का पहला महिला अभियांत्रिकी महाविद्यालय है, जिसमें डे-केयर की सुविधा प्रारंभ की गई है। इस क्रेंच में कॉलेज में काम करने आने वाले मजदूर वर्ग के छोटे बच्चों को भी रखा जाएगा।
hin_Deva hin_Deva